title: 2014/323/ES: 2014 m. gegužės 19 d. Tarybos sprendimas, kuriuo panaikinamas Sprendimas 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo

text:
4.6.2014

               LT

               Europos Sąjungos oficialusis leidinys

               L 165/51

         TARYBOS SPRENDIMAS
   2014 m. gegužės 19 d.
   kuriuo panaikinamas Sprendimas 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo

      (2014/323/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą Kotonu 2000 m. birželio 23 d. (1), peržiūrėtą Liuksemburge 2005 m. birželio 25 d. (2) ir Uagadugu 2010 m. birželio 22 d. (3) (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Taryboje posėdžiavusių valstybių narių Vyriausybių atstovų vidaus susitarimą dėl priemonių, kurių turi būti imtasi, ir tvarkos, kurios turi būti laikomasi, siekiant įgyvendinti AKR ir EB partnerystės susitarimą (4), ypač į jo 3 straipsnį,
   atsižvelgdama į Europos Komisijos pasiūlymą,
   pritarus Sąjungos vyriausiajam įgaliotiniui užsienio reikalams ir saugumo politikai,
   kadangi:

               (1)

               Tarybos sprendimas 2010/371/ES (5) buvo priimtas, kad būtų įgyvendinamos atitinkamos priemonės atsižvelgiant į Susitarimo 9 straipsnyje nurodytų esminių nuostatų pažeidimą;

               (2)

               tų priemonių taikymas Tarybos sprendimu 2011/324/ES (6) buvo pratęstas iki 2011 m. gruodžio 6 d., o Tarybos sprendimu 2011/808/ES (7) tos priemonės buvo iš dalies pakeistos ir jų taikymas pratęstas iki 2012 m. gruodžio 5 d. Tarybos sprendimu 2012/749/ES (8) tų priemonių taikymas buvo pratęstas neribotam laikui, kol Taryba, remdamasi Komisijos pasiūlymu, nuspręs, kad įvyko patikimi rinkimai ir Madagaskare atkurta konstitucinė tvarka;

               (3)

               2013 m. spalio 25 d. ir gruodžio 20 d. atitinkamai Madagaskare įvyko prezidento ir parlamento rinkimai, kurių oficialūs rezultatai buvo paskelbti atitinkamai 2014 m. sausio 17 d. ir vasario 6 d., ir darbą pradėjo naujos išrinktos institucijos, o tai rodo Madagaskaro grįžimą prie konstitucinės tvarkos. Sąjungos vyriausiasis įgaliotinis užsienio reikalams ir saugumo politikai 2014 m. vasario 7 d. teigiamai atsiliepė apie rinkimų proceso eigą ir ją palankiai įvertino;

               (4)

               buvo išpildytos sąlygos, nustatytos Tarybos sprendime 2011/808/ES, įskaitant tai, kad įvyko patikimi prezidento ir parlamento rinkimai, paskelbti oficialūs rinkimų rezultatai ir pradėjo darbą naujos išrinktos institucijos, o tai rodo Madagaskaro sugrįžimą prie konstitucinės tvarkos. Todėl Sprendimas 2010/371/ES turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   Tarybos sprendimas 2010/371/ES panaikinamas.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. gegužės 19 d.

            Tarybos vardu

            Pirmininkė

         C. ASHTON

      (1)  OL L 317, 2000 12 15, p. 3.

      (2)  Susitarimas, iš dalies keičiantis 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (OL L 209, 2005 8 11, p. 27).

      (3)  Susitarimas, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (OL L 287, 2010 11 4, p. 3).

      (4)  OL L 317, 2000 12 15, p. 376.

      (5)  2010 m. birželio 7 d. Tarybos sprendimas 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo (OL L 169, 2010 7 3, p. 13).

      (6)  2011 m. gegužės 30 d. Tarybos sprendimas 2011/324/ES, kuriuo pratęsiamas Sprendimas 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo (OL L 146, 2011 6 1, p. 2).

      (7)  2011 m. gruodžio 5 d. Tarybos sprendimas 2011/808/ES, kuriuo iš dalies keičiamas Sprendimas 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo ir pratęsiamas jo galiojimo laikotarpis (OL L 324, 2011 12 7, p. 1).

      (8)  2012 m. gruodžio 3 d. Tarybos sprendimas 2012/749/ES, kuriuo pratęsiamas Sprendimo 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo galiojimo laikotarpis (OL L 333, 2012 12 5, p. 46).


title: 2016 m. balandžio 28 d. Europos Parlamento sprendimas (ES) 2016/1564 dėl Europos gyvenimo ir darbo sąlygų gerinimo fondo 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/348

         EUROPOS PARLAMENTO SPRENDIMAS (ES) 2016/1564
   2016 m. balandžio 28 d.
   dėl Europos gyvenimo ir darbo sąlygų gerinimo fondo 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos gyvenimo ir darbo sąlygų gerinimo fondo 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos gyvenimo ir darbo sąlygų gerinimo fondo 2014 finansinių metų metinių ataskaitų kartu su Fondo atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad Fondas įvykdė 2014 finansinių metų biudžetą (05584/2016 – C8-0063/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (4), ypač į jo 16 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A8–0120/2016),

               1.

               patvirtina Europos gyvenimo ir darbo sąlygų gerinimo fondo direktoriui, kad Fondo 2014 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos gyvenimo ir darbo sąlygų gerinimo fondo direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 307.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 139, 1975 5 30, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2001 m. spalio 29 d. Tarybos sprendimas dėl Europos bendrijos ir Kroatijos Respublikos laikinojo susitarimo dėl prekybos ir su prekyba susijusių klausimų pasirašymo Bendrijos vardu ir jo laikino taikymo

text:
Svarbus teisinis pranešimas

|

32001D0868

Oficialusis leidinys L 330 , 14/12/2001 p. 0001 - 0002

		Tarybos sprendimas2001 m. spalio 29 d.dėl Europos bendrijos ir Kroatijos Respublikos laikinojo susitarimo dėl prekybos ir su prekyba susijusių klausimų pasirašymo Bendrijos vardu ir jo laikino taikymo(2001/868/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį, kartu su 300 straipsnio 2 dalies pirmosios pastraipos pirmuoju sakiniu,atsižvelgdama į Komisijos pasiūlymą,kadangi:(1) Kol įsigalios Europos Bendrijų bei jų valstybių narių ir Kroatijos Respublikos stabilizavimo ir asociacijos susitarimas, pasirašytas Liuksemburge 2001 m. spalio 29 d., reikia pasirašyti Europos bendrijos ir Kroatijos Respublikos laikinąjį susitarimą dėl prekybos ir su prekyba susijusių klausimų.(2) Nesudarytas atskiras išankstinis Europos bendrijos ir Kroatijos Respublikos susitarimas dėl transporto, todėl reikia, kad pagal Stabilizavimo ir asociacijos susitarimo 6 protokolą būtų įtrauktos atitinkamos su prekyba susijusios nuostatos dėl transporto.(3) Nesudaryta išankstinė sutarčių struktūra, šiuo Susitarimu įsteigiamas laikinasis komitetas tam, kad būtų įgyvendintas šis Susitarimas.(4) Šiame Susitarime nurodytos prekybinės nuostatos yra išimtinio pobūdžio, jos susijusios su politika, vykdoma remiantis stabilizavimo ir asociacijos procesu, ir nesudarys Europos Sąjungai jokio precedento kitų nei Vakarų Balkanų šalys trečiųjų šalių atžvilgiu.(5) Atsižvelgiant į galimybę vėliau sudaryti Susitarimą, jis turėtų būti pasirašytas Bendrijos vardu.(6) Reikėtų parengti nuostatas dėl Laikinojo susitarimo laikino taikymo nuo 2002 m. sausio 1 d., jeigu Susitarimas iki tos datos neįsigaliojo,NUSPRENDĖ:1 straipsnisTarybos pirmininkas yra įgaliojamas paskirti asmenį (-is), kuriam (-iems) suteikiami įgaliojimai Bendrijos vardu pasirašyti Europos bendrijos ir Kroatijos Respublikos laikinąjį susitarimą dėl prekybos ir su prekyba susijusių klausimų, atsižvelgiant į tai, kad vėliau jis bus sudarytas.Susitarimo tekstas pridedamas prie šio sprendimo.2 straipsnisPagal savitarpiškumo principą 1 straipsnyje nurodytas Susitarimas taikomas laikinu pagrindu nuo 2002 m. sausio 1 d., jeigu iki šios datos neužbaigiamos procedūros, reikalingos tam, kad jis įsigaliotų.3 straipsnisŠis sprendimas skelbiamas Europos Bendrijų oficialiajame leidinyje.Priimta Liuksemburge, 2001 m. spalio 29 d.Tarybos varduPirmininkasL. Michel--------------------------------------------------


title: 2008/180/EB: 2008 m. vasario 25 d. Tarybos sprendimas dėl Europos bendrijos ir Egipto Arabų Respublikos bendradarbiavimo mokslo ir technologijų srityse susitarimo sudarymo

text:
4.3.2008

               LT

               Europos Sąjungos oficialusis leidinys

               L 59/12

      TARYBOS SPRENDIMAS

   2008 m. vasario 25 d.
   dėl Europos bendrijos ir Egipto Arabų Respublikos bendradarbiavimo mokslo ir technologijų srityse susitarimo sudarymo
   (2008/180/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 170 straipsnį, kartu su jos 300 straipsnio 2 dalies pirmosios pastraipos pirmuoju sakiniu ir 300 straipsnio 3 dalies pirmąja pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Bendrijos vardu Komisija derėjosi dėl Europos bendrijos ir Arabų Respublikos susitarimo dėl bendradarbiavimo mokslo ir technologijų srityse (toliau – Susitarimas).

               (2)

               Su sąlyga, kad susitarimas gali būti sudarytas vėliau, susitarimas buvo parafuotas 2004 m. kovo 4 d., pasirašytas 2005 m. birželio 21 d., laikinai taikomas nuo pasirašymo datos.

               (3)

               Susitarimas grindžiamas tarpusavio nauda, šalių abipusėmis galimybėmis dalyvauti viena kitos programose ir su šio susitarimo tikslu susijusioje veikloje, taip pat nediskriminavimo, veiksmingos intelektinės nuosavybės apsaugos ir teisingo intelektinės nuosavybės teisių pasidalijimo principais. Teisniai subjektai, įsisteigę Egipto Arabų Respublikoje, dalyvauja netiesioginėje veikloje laikydamiesi sąlygų, kurios keliamos teisės subjektams trečiosiose šalyse pagal Europos Parlamento ir Tarybos sprendimą, priimtą pagal Sutarties 167 straipsnį, 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2) ir kitus taikomus Bendrijos teisės aktus.

               (4)

               Susitarimas turėtų būti sudarytas taip, kad formuluotės visų valstybių narių kalbomis būtų autentiškos. Tai bus atlikta pasikeičiant laiškais.

               (5)

               Susitarimas turėtų būti patvirtintas,

         NUSPRENDĖ:
   1 straipsnis
   Bendrijos vardu patvirtinamas Europos bendrijos ir Egipto Arabų Respublikos bendradarbiavimo mokslo ir technologijų srityse susitarimas (3).
   2 straipsnis
   Veikdamas Bendrijos vardu, Tarybos pirmininkas paskelbia pranešimą, kuris numatytas šio Susitarimo 7 straipsnyje, ir įgaliojamas patvirtinti, pasikeičiant laiškais su Egipto Arabų Respublika, kad Susitarimo tekstas, po stojimų į Europos Sąjungą 2004 m. ir 2007 m., yra autentiškas visomis valstybių narių kalbomis.

      Priimta Briuselyje, 2008 m. vasario 25 d.

            Tarybos vardu

            Pirmininkas

         A. VIZJAK

      (1)  2007 m. lapkričio 29 d. nuomonė (dar nepaskelbta Oficialiajame leidinyje).

      (2)  OL L 248, 2002 9 16, p. 1. Reglamentas su paskutiniais pakeitimais, padarytais Reglamentu (EB) Nr. 1525/2007 (OL L 343, 2007 12 27, p. 9).

      (3)  OL L 182, 2005 7 13, p. 12.


title: 2011/809/ES: 2011 m. lapkričio 30 d. Tarybos sprendimas dėl pozicijos, kurios turi laikytis Europos Sąjunga Pasaulio prekybos organizacijos Generalinėje taryboje, dėl atleidimo nuo PPO įsipareigojimų taikymo pratęsimo, siekiant įgyvendinti ES autonominį lengvatinį prekybos režimą Vakarų Balkanams

text:
7.12.2011

               LT

               Europos Sąjungos oficialusis leidinys

               L 324/28

         TARYBOS SPRENDIMAS
   2011 m. lapkričio 30 d.
   dėl pozicijos, kurios turi laikytis Europos Sąjunga Pasaulio prekybos organizacijos Generalinėje taryboje, dėl atleidimo nuo PPO įsipareigojimų taikymo pratęsimo, siekiant įgyvendinti ES autonominį lengvatinį prekybos režimą Vakarų Balkanams
   (2011/809/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Sąjunga priėmė teisės aktus, kuriais Vakarų Balkanams taikomas autonominis lengvatinis prekybos režimas pratęsiamas iki 2015 m. gruodžio 31 d. Kadangi nenumatytas atleidimas nuo Sąjungos įsipareigojimų pagal 1994 m. Bendrojo susitarimo dėl muitų tarifų ir prekybos (GATT 1994) I straipsnio 1 dalį, numatyto autonominio lengvatinio prekybos režimo taikymas turėtų būti išplėstas visoms kitoms Pasaulio prekybos organizacijos (toliau – PPO) narėms. Todėl tikslinga pateikti prašymą atleisti nuo GATT 1994 I straipsnio 1 dalyje nustatytų įsipareigojimų remiantis Marakešo susitarimo, kuriuo įsteigiama Pasaulio prekybos organizacija, IX straipsnio 3 dalimi;

               (2)

               2011 m. spalio 26 d. Sąjunga pateikė tokį prašymą ir jį turi svarstyti PPO Generalinė taryba;

               (3)

               todėl tikslinga nustatyti poziciją, kurios turi laikytis Sąjunga PPO Generalinėje taryboje dėl to prašymo,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjunga turi laikytis Pasaulio prekybos organizacijos Generalinėje taryboje, yra patvirtinti atleidimo nuo PPO įsipareigojimų taikymo Vakarų Balkanams pratęsimą iki 2016 m. gruodžio 31 d.
   Šią poziciją išreiškia Komisija.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. lapkričio 30 d.

            Tarybos vardu

            Pirmininkas

         J. VINCENT-ROSTOWSKI


title: 2011 m. kovo 7 d. Tarybos sprendimas, kuriuo iš dalies keičiamas 2010 m. lapkričio 22 d. Tarybos sprendimas, kuriuo skiriami Europos darbuotojų saugos ir sveikatos agentūros valdybos nariai ir pakaitiniai nariai

text:
17.3.2011

               LT

               Europos Sąjungos oficialusis leidinys

               C 83/2

         TARYBOS SPRENDIMAS
   2011 m. kovo 7 d.
   kuriuo iš dalies keičiamas 2010 m. lapkričio 22 d. Tarybos sprendimas, kuriuo skiriami Europos darbuotojų saugos ir sveikatos agentūros valdybos nariai ir pakaitiniai nariai
   2011/C 83/02
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo (1), ypač į jo 8 straipsnį,
   kadangi:

               (1)

               2010 m. lapkričio 22 d. sprendimu (2) (toliau – sprendimas) Taryba paskyrė Europos darbuotojų saugos ir sveikatos agentūros valdybos narius ir pakaitinius narius laikotarpiui nuo 2010 m. lapkričio 8 d. iki 2013 m. lapkričio 7 d.

               (2)

               2010 m. lapkričio 23 d. Tarptautiniai profesinių sąjungų rūmai pranešė Generaliniam sekretoriatui apie klaidą, padarytą skiriant Belgijos darbuotojų organizacijoms atstovaujančius narį ir pakaitinį narį.

               (3)

               Klaida yra padaryta sprendimo teksto originale, kurį pasirašė Pirmininkas, ir tekstuose visomis oficialiomis kalbomis.

               (4)

               Sprendimas iš dalies turėtų būti pakeistas,

         PRIĖMĖ ŠĮ SPRENDIMĄ:
   1 straipsnis
   2010 m. lapkričio 22 d. Tarybos sprendimo 1 straipsnio II sąraše Belgijai atstovaujantis narys ir pakaitinis narys pakeičiami taip:

      „II.   DARBUOTOJŲ ORGANIZACIJŲ ATSTOVAI

                  Šalis

                  Nariai

                  Pakaitiniai nariai

                  Belgija

                  Herman FONCK

                  François PHILIPS“

   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. kovo 7 d.

            Tarybos vardu

            Pirmininkas

         CZOMBA S.

      (1)  OL L 216, 1994 8 20, p. 1.

      (2)  OL C 322, 2010 11 27, p. 3.


title: 1999 m. balandžio 28 d. Vykdomojo komiteto Sprendimas dėl Susitarimo dėl bendradarbiavimo atliekant procesinius veiksmus, kai yra pažeistos kelių eismo taisyklės (SCH/Com-ex (99)11 Rev. 2)

text:
Svarbus teisinis pranešimas

|

41999D0011

Oficialusis leidinys L 239 , 22/09/2000 p. 0428 - 0434

		Vykdomojo komiteto Sprendimas1999 m. balandžio 28 d.dėl Susitarimo dėl bendradarbiavimo atliekant procesinius veiksmus, kai yra pažeistos kelių eismo taisyklės(SCH/Com-ex (99)11 Rev. 2)VYKDOMASIS KOMITETAS,atsižvelgdamas į Konvencijos dėl Šengeno susitarimo įgyvendinimo 132 straipsnį,atsižvelgdamas į 1990 m. birželio 19 d. Šengene vykusio ministrų ir valstybės sekretorių posėdžio bendrą deklaraciją,NUSPRENDĖ:Patvirtinti Susitarimą dėl bendradarbiavimo atliekant procesinius veiksmus, kai yra pažeistos kelių eismo taisyklės ir yra mokamos už juos paskirtos piniginės baudos (SCH/III (96)25 Rev. 18).Delegacijų atstovų yra prašoma parengti Susitarimo aiškinamąjį pranešimą, kuriame, svarbiausia, būtų aptarti tie punktai, kurie apibūdinti šio sprendimo priede.Liuksemburgas, 1999 m. balandžio 28 d.PirmininkasC. H. Schapper--------------------------------------------------SCH/III (96)25 Rev. 18Susitarimas dėl Bendradarbiavimo Atliekant Procesinius Veiksmus, Kai Yra Pažeistos Kelių Eismo Taisyklės Ir Mokamos Už Juos Paskirtos Piniginės BaudosBELGIJOS KARALYSTĖS, VOKIETIJOS FEDERACINĖS RESPUBLIKOS, PRANCŪZIJOS RESPUBLIKOS, LIUKSEMBURGO DIDŽIOSIOS HERCOGYSTĖS IR NYDERLANDŲ KARALYSTĖS Vyriausybės, 1990 m. birželio 19 d. Šengene pasirašytos Konvencijos dėl 1985 m. birželio 14 d. Šengeno susitarimo, sudaryto tarp Beniliukso ekonominės sąjungos valstybių, Vokietijos Federacinės Respublikos ir Prancūzijos Respublikos Vyriausybių, dėl laipsniško jų bendrų sienų panaikinimo įgyvendinimo (toliau – 1990 m. Konvencija), Šalys, taip pat ITALIJOS RESPUBLIKOS, ISPANIJOS KARALYSTĖS ir PORTUGALIJOS RESPUBLIKOS, GRAIKIJOS RESPUBLIKOS, AUSTRIJOS RESPUBLIKOS, DANIJOS KARALYSTĖS, ŠVEDIJOS KARALYSTĖS ir SUOMIJOS RESPUBLIKOS, kurios prie 1990 m. Konvencijos prisijungė 1990 m. lapkričio 27 d., 1991 m. birželio 25 d., 1992 m. lapkričio 6 d., 1995 m. balandžio 28 d. ir 1996 m. gruodžio 19 d. atitinkamai pasirašytais susitarimais, Vyriausybės ir Norvegijos Karalystės bei Islandijos Respublikos, 1996 m. gruodžio 19 d. pasirašiusių su pirmiau minėtomis valstybėmis Bendradarbiavimo susitarimą, Vyriausybės (toliau – Susitariančiosios Šalys),kadangi 1990 m. Konvencijoje nurodytas laisvas asmenų judėjimas padeda piliečiams keliauti per vidines sienas;kadangi visiems žinoma, jog Šengeno valstybių piliečiai, būdami ne Susitariančiosios Šalies, kurios teritorijoje jie paprastai gyvena, teritorijoje, taip pat pažeidžia kelių eismo taisykles;kadangi yra pastebėta, jog nors ir seniai yra stengiamasi griežčiau kovoti su kelių eismo taisyklių pažeidimais, ne visada galima nustatyti nusižengusių asmenų tapatybę dar prieš jiems grįžtant į Susitariančiosios Šalies, kurioje jie paprastai gyvena, teritoriją ir paskirti pinigines baudas už padarytus pažeidimus;įsitikinusios, kad Susitariančiųjų Šalių bendradarbiavimas šioje srityje yra būtinas ir kad tai, kad už kelių eismo taisyklių laikymąsi yra atsakingos skirtingos valdžios institucijos, neturėtų kliudyti tokiam bendradarbiavimui;įgyvendindamos 1990 m. birželio 19 d. ministrų ir valstybės sekretorių bendrą deklaraciją, kuri nustato, kad turėtų būti surengtos diskusijos siekiant pagerinti bendradarbiavimą persekiojant už kelių eismo taisyklių pažeidimus ir ištirti, kokiu mastu turi būti įdiegtas abipusis piniginių baudų vykdymas,SUSITARĖ:I SKYRIUSSąvokų apibrėžimai1 straipsnisŠiame Susitarime:Kelių eismo taisyklių pažeidimas- tai veika, pažeidžianti kelių eismo taisykles ir laikoma baudžiamuoju arba administraciniu nusižengimu, įskaitant nuostatų dėl vairavimo valandų bei poilsio laikotarpių ir nuostatų dėl pavojingų krovinių vežimo pažeidimus.Piniginė bauda- tai prievolė sumokėti tam tikrą pinigų sumą už kelių eismo pažeidimą; jos dydį įvertina Susitariančiųjų Šalių teisminės ar administracinės institucijos.Kompetentinga institucija– tai Susitariančiųjų Šalių teisminė arba administracinė institucija, atsakinga už procesinius veiksmus dėl kelių eismo taisyklių pažeidimų ir piniginių baudų už juos mokėjimo.Sprendimas– tai vienos iš Susitariančiųjų Šalių kompetentingų institucijų aktas, nustatantis kelių eismo taisyklių pažeidimą, už kurį asmeniui skiriama piniginė bauda; jį galima apskųsti arba jis galėtų būti apskųstas.Prašymą pateikianti institucija– tai Susitariančiosios Šalies, kurios teritorijoje buvo padarytas kelių eismo taisyklių pažeidimas, kompetentinga institucija.Prašymą gaunanti institucija– tai Susitariančiosios Šalies, kurios teritorijoje asmuo, įtariamas padaręs kelių eismo taisyklių pažeidimą arba už tai gavęs mokėti piniginę baudą, gyvena arba turi nuolatinę gyvenamąją vietą.Prašymą pateikianti Susitariančioji Šalis– tai Susitariančioji Šalis, kurios teritorijoje buvo priimtas sprendimas dėl asmens, kuris gyvena ar turi nuolatinę gyvenamąją vietą kitos Susitariančiosios Šalies teritorijoje.Prašymą gaunanti Susitariančioji Šalis– tai Susitariančioji Šalis, kurios teritorijoje gyvena arba turi nuolatinę gyvenamąją vietą asmuo, dėl kurio kitos Susitariančiosios Šalies teritorijoje buvo priimtas sprendimas.II SKYRIUSPrincipai2 straipsnis1. Susitariančiosios Šalys įsipareigoja kuo plačiau viena su kita bendradarbiauti atlikdamos procesinius veiksmus dėl kelių eismo taisyklių pažeidimų ir pagal šio Susitarimo nuostatas vykdydamos sprendimus dėl jų.2. Šio straipsnio 1 dalis netrukdo taikyti platesnių tarp Susitariančiųjų Šalių galiojančių dvišalių ar daugiašalių susitarimų nuostatų.3. Šio Susitarimo IV skyrius yra netaikomas:a) sprendimų, kurie apima su laisvės atėmimu susijusią bausmę kaip pagrindinę bausmę, vykdymui;b) kelių eismo taisyklių pažeidimams, kurie sutampa su veikomis, nesusijusiomis tik su kelių eismu, išskyrus kelių eismo taisyklių pažeidimus, už kuriuos persekiojama išimtinai ar atskirai.III SKYRIUSBendradarbiavimas atliekant procesinius veiksmus, kai yra pažeistos kelių eismo taisyklės3 straipsnis1. Kompetentingos institucijos, per savo valstybės autotransporto priemonių registracijos įstaigas pranešusios autotransporto priemonės registracijos numerį, gali iš kitų Susitariančiųjų Šalių nacionalinių autotransporto priemonių registracijos įstaigų prašyti informacijos apie atitinkamos autotransporto priemonės tipą ir markę, taip pat nustatyti asmens ar asmenų, kurių vardu ta autotransporto priemonė buvo registruota tuo metu, kai buvo padarytas kelių eismo taisyklių pažeidimas, tapatybę ir adresą.2. Susitariančiųjų Šalių autotransporto priemonių registracijos įstaigos tiesiogiai viena kitai siunčia šio straipsnio 1 dalyje nurodytą informaciją, kad ji būtų perduota kompetentingai institucijai. Jos taip pat siunčia prašymą gaunančios institucijos pavadinimą ir adresą, jei tai yra skirtinga institucija.3. Šio straipsnio 2 dalyje nurodytam keitimuisi informacija Susitariančioji Šalis gali paskirti kitą centrinę instituciją.4. Asmens duomenų perdavimui pagal šio straipsnio 1 dalį taikomos atitinkamos 1990 m. Konvencijos, konkrečiai jos 126-128 straipsnių, nuostatos.4 straipsnis1. Prašymą pateikianti institucija visus pranešimus apie pasekmes ir sprendimus, susijusius su kelių eismo taisyklių pažeidimu, gali siųsti tiesiogiai asmenims, įtariamiems padarius kelių eismo taisyklių pažeidimą. Analogiškai taikomos 1990 m. Konvencijos 52 straipsnio nuostatos.2. Šio straipsnio 1 dalyje nurodytuose pranešimuose ir sprendimuose turi būti arba prie jų pridedama informacija, kurios gavėjui reikia, kad galėtų reaguoti, būtent apie:a) kelių eismo taisyklių pažeidimo pobūdį, jo padarymo vietą, datą ir laiką bei jo nustatymo būdą;b) autotransporto priemonės, kuria buvo padarytas kelių eismo taisyklių pažeidimas, registracijos numerį, jei galima, tipą ir markę arba, jei šios informacijos nėra, autotransporto priemonės atpažinimo būdus;c) piniginės baudos, kuri gali būti skiriama arba tam tikrais atvejais – piniginės baudos, kuri buvo paskirta, dydį, terminą, per kurį ji turi būti sumokėta, ir mokėjimo būdą;d) galimybę remtis atleidžiančiomis nuo atsakomybės aplinkybėmis, taip pat šių aplinkybių nurodymo galutinius terminus ir tvarką;e) galimus sprendimų apskundimo būdus, apeliacinio skundo pateikimo tvarką ir galutinius terminus, taip pat susižinojimo su institucija, kuriai apeliacinis skundas turėtų būti pateikiamas, duomenis.5 straipsnis1. Jei adresatas per nustatytą laiką neatsako į pranešimus ar sprendimus pagal 4 straipsnį arba jei prašymą pateikusi institucija mano, jog reikia papildomos informacijos, kad būtų taikomas šis Susitarimas, ta institucija gali tiesiogiai siekti gauti prašymą gaunančios institucijos pagalbą. Prie tokių pagalbos prašymų pridedamas vertimas į prašymą gaunančios Susitariančiosios Šalies oficialiąją kalbą arba vieną iš oficialiųjų kalbų.2. Šio straipsnio 1 dalyje nurodytiems prašymams taikomos 1990 m. Konvencijos III dalies 2 skyriaus nuostatos.IV SKYRIUSSprendimų vykdymas6 straipsnis1. Perduoti sprendimų vykdymą pagal šį Susitarimą gali būti prašoma tik tais atvejais, kai:a) jau yra išnaudoti visi sprendimo apskundimo būdai ir tas sprendimas yra vykdytinas prašymą pateikiančios Susitariančiosios Šalies teritorijoje;b) kompetentingos institucijos pagal 4 straipsnį yra prašiusios atitinkamo asmens sumokėti skirtą piniginę baudą, bet nesėkmingai;c) piniginė bauda pagal prašymą pateikiančios Susitariančiosios Šalies teisę nėra įstatymu uždrausta dėl senaties;d) sprendimas yra skirtas asmeniui, kuris gyvena ar turi nuolatinę gyvenamąją vietą prašymą gaunančios Susitariančiosios Šalies teritorijoje;e) paskirtos nuobaudos ar piniginės baudos dydis yra ne mažiau kaip 40 eurų.2. Susitariančiosios Šalys gali dvišališkai keisti šio straipsnio 1 dalies e punkto nuostatų apimtį.7 straipsnis1. Sprendimo vykdymo perdavimo atsisakyti negalima, nebent prašymą gaunanti Susitariančioji Šalis mano, kad:a) kelių eismo taisyklių pažeidimas, dėl kurio priimtas sprendimas, nėra numatytas pagal prašymą gaunančios Susitariančiosios Šalies įstatymus;b) prašymo vykdymas prieštarauja ne bis in idem principui pagal 1990 m. Konvencijos 54-58 straipsnius;c) piniginė bauda yra įstatymu uždrausta dėl senaties pagal prašymą gaunančios Susitariančiosios Šalies teisę;d) atitinkamam asmeniui, jeigu tas kelių eismo taisyklių pažeidimas būtų padarytas prašymą gaunančios Susitariančiosios Šalies teritorijoje, prašymą gaunanti Susitariančioji Šalis suteiktų amnestiją ar malonę.2. Prašymą gaunanti Susitariančioji Šalis kuo greičiau praneša prašymą pateikiančiai Susitariančiajai Šaliai apie atsisakymą ir nurodo to atsisakymo motyvus.8 straipsnis1. Prašymą gaunančios Susitariančiosios Šalies kompetentingos institucijos sprendimą vykdo nedelsdamos.2. Piniginė bauda mokama prašymą gaunančios Susitariančiosios Šalies valiuta. Jos dydis apskaičiuojamas remiantis šio straipsnio 1 dalyje minėto sprendimo priėmimo dieną galiojančiu oficialiu keitimo kursu.3. Jei konvertuojant pasirodytų, kad sprendimu paskirtos piniginės baudos dydis viršija maksimalų piniginės baudos dydį, prašymą gaunančios Susitariančiosios Šalies įstatymo nustatytą už tą pačią kelių eismo taisyklių pažeidimo rūšį, vykdant sprendimą šis maksimalus dydis neviršijamas.4. Deponuodama ratifikavimo, priėmimo ar patvirtinimo dokumentą, kiekviena valstybė, remdamasi konstitucinės tvarkos ar lygiavertės svarbos motyvais, gali pareikšti, kad ji ketina siaurinti šio straipsnio 1 dalies taikymą, pateikdama deklaraciją, apibūdinančią atvejus, kuriais mokėtina piniginė bauda prieš ją mokant turi būti prašymą gaunančios Susitariančiosios Šalies teismo sprendimu pripažinta mokėtina. Tačiau šis teismo sprendimas nesisieja su prašymą pateikiančios Susitariančiosios Šalies sprendimo, kuris turi būti vykdomas, turiniu ir baudos dydžiu.9 straipsnis1. Sprendimo vykdymą reglamentuoja prašymą gaunančios Susitariančiosios Šalies teisės normos.2. Bet kuri piniginės baudos dalis, jau sumokėta prašymą pateikiančioje Susitariančiojoje Šalyje, yra visa išskaičiuojama iš baudos, kuri turi būti mokama prašymą gaunančioje Susitariančiojoje Šalyje.3. Tais atvejais, kai piniginė bauda, visa ar iš dalies, negali būti sumokėta, prašymą gaunanti Susitariančioji Šalis gali taikyti alternatyvią bausmę, susijusią su laisvės atėmimu ar prievartiniu sulaikymu, jei tai numatyta abiejose susitariančiosiose valstybėse, išskyrus atvejus, kai prašymą pateikianti Susitariančioji Šalis tai aiškiai atmeta.10 straipsnisPrašymą pateikianti Susitariančioji Šalis, jau paprašiusi perduoti vykdymą, negali tęsti sprendimo vykdymo. Vykdymo teisė prašymą pateikiančiai Susitariančiajai Šaliai sugrįžta tik tada, kai prašymą gaunanti Susitariančioji Šalis jai praneša atsisakanti ar negalinti įvykdyti sprendimo.11 straipsnisPrašymą gaunanti Susitariančioji Šalis sprendimo vykdymą nutraukia, kai tik prašymą pateikianti Susitariančioji Šalis jai praneša apie bet kurį sprendimą, priemonę ar kurią kitą aplinkybę, dėl kurių sprendimo vykdymas sustabdomas arba sprendimas nustoja būti vykdytinu.12 straipsnis1. Prašymai perduoti sprendimo vykdymą ir visi su jais susiję pranešimai pateikiami raštu. Jie gali būti perduodami atitinkamais kanalais, juos registruojant, įskaitant telefaksą.2. Dokumentus tiesiogiai viena kitai perduoda Susitariančiųjų Šalių kompetentingos institucijos, susižinojimo duomenis pateikia autotransporto priemonių registracijos institucijos (3 straipsnio 2 dalis). Šie dokumentai perduodami per Susitariančiosios Šalies paskirtas kompetentingas institucijas, jei kompetentingos institucijos susižinojimo duomenų negalima rasti pirmajame sakinyje nurodytoje informacijoje.13 straipsnis1. Prie prašymo perduoti sprendimo vykdymą pridedama to sprendimo kopija ir prašymą pateikiančios Susitariančiosios Šalies kompetentingos institucijos pareiškimas, patvirtinantis, kad 6 straipsnio 1 dalies a, b ir c punktuose nustatytos sąlygos yra įvykdytos.2. Prireikus prašymą pateikianti Susitariančioji Šalis prie prašymo prideda kitą sprendimo vykdymo perdavimui svarbią informaciją, svarbiausia, informaciją apie specialias pažeidimo aplinkybes, į kurias buvo atsižvelgta nustatant piniginę baudą, ir, kur galima, taikytų teisinių nuostatų tekstą.3. Jei prašymą gaunanti Susitariančioji Šalis mano, jog prašymą pateikiančios Susitariančiosios Šalies pateiktos informacijos nepakanka, kad galėtų būti taikomas šis Susitarimas, ji prašo reikiamos papildomos informacijos.4. Pridedamas atitinkamų dokumentų vertimas į prašymą gaunančios Susitariančiosios Šalies oficialiąją kalbą ar vieną iš oficialiųjų kalbų.14 straipsnisPrašymą gaunančios Susitariančiosios Šalies kompetentingos institucijos prašymą pateikusios Susitariančiosios Šalies kompetentingoms institucijoms praneša apie piniginės baudos sumokėjimą arba atitinkamais atvejais – apie negalėjimą įvykdyti sprendimą.15 straipsnisPiniginė bauda ir procesinių veiksmų išlaidos, kurias patyrė prašymą pateikianti Susitariančioji Šalis, turi būti išieškomos. Vykdant sprendimus gauti pinigai priskaičiuojami prašymą gaunančiai Susitariančiajai Šaliai.16 straipsnisSusitariančiosios Šalys nereiškia viena kitai jokių reikalavimų dėl išlaidų, atsirandančių taikant šį Susitarimą, grąžinimo.V SKYRIUSBaigiamosios nuostatos17 straipsnis1. Pagal 1990 m. Konvenciją įsteigtam Vykdomajam komitetui pavedama bendra užduotis prižiūrėti, kad šis Susitarimas būtų tinkamai taikomas. Taikomos 1990 m. Konvencijos 132 straipsnio nuostatos.2. Pagal 1990 m. Konvenciją įsteigta Bendros priežiūros institucija su asmens duomenų apsauga susijusiais reikalais atsako už nuomonės teikimą bendrais aspektais, iškylančiais įgyvendinant šį Susitarimą.3. Susitariančiosios Šalies siūlymu Vykdomasis komitetas gali nuspręsti pakeisti pagal 6 straipsnio 1 dalies e punktą nustatytą dydį.18 straipsnisŠis Susitarimas taikomas Susitariančiųjų Šalių teritorijai. Tačiau pagal 1990 m. Konvencijos 138 straipsnį Prancūzijos Respublikos atžvilgiu šis Susitarimas taikomas tik europinei Prancūzijos Respublikos teritorijai ir Nyderlandų Karalystės atžvilgiu – tik europinei Nyderlandų Karalystės teritorijai. Pagal Susitarimo dėl Danijos Karalystės prisijungimo prie 1990 m. Konvencijos 5 straipsnio 1 dalį šis Susitarimas netaikomas Farerų saloms ir Grenlandijai.19 straipsnis1. Šis Susitarimas taip pat taikomas kelių eismo taisyklių pažeidimams, padarytiems prieš jo įsigaliojimą.2. Deponuodama savo ratifikavimo, priėmimo ar patvirtinimo dokumentą, kiekviena valstybė gali pareikšti, kad tiek, kiek tai susiję su ja ir jos santykiais su Susitariančiosiomis Šalimis, padariusiomis panašų pareiškimą, šis Susitarimas taikomas tik kelių eismo taisyklių pažeidimams, padarytiems po jo įsigaliojimo arba tik nuo tada, kai jis tampa taikytinu.20 straipsnis1. Šį Susitarimą reikia ratifikuoti, priimti ar patvirtinti. Ratifikavimo, priėmimo ar patvirtinimo dokumentai deponuojami Liuksemburgo Didžiosios Hercogystės Vyriausybei, kuri apie tai praneša visoms Susitariančiosioms Šalims.2. Šis Susitarimas įsigalioja pirmąją antrojo mėnesio dieną nuo tos dienos, kai valstybės, kurioms yra įsigaliojusi 1990 m. Konvencija pagal pirmiau minėtos Konvencijos Baigiamojo akto 1 dalies antrąją pastraipą, deponuoja paskutinį ratifikavimo, priėmimo ar patvirtinimo dokumentą.Liuksemburgo Didžiosios Hercogystės Vyriausybė visoms Susitariančiosioms Šalims praneša įsigaliojimo datą.Kitoms valstybėms šis Susitarimas įsigalioja pirmąją antro mėnesio dieną nuo tos dienos, kai deponuojamas ratifikavimo, priėmimo ar patvirtinimo dokumentas, bet ne anksčiau kaip šių valstybių Prisijungimo prie 1990 m. Konvencijos ar 1996 m. Bendradarbiavimo susitarimo įsigaliojimo dieną.3. Kol įsigalios šis Susitarimas, kiekviena valstybė, kuriai ratifikavimo, priėmimo ar patvirtinimo dokumento deponavimo metu 1990 m. Konvencija jau yra įsigaliojusi, deponuodama šį dokumentą ar vėliau gali pareikšti, kad šis Susitarimas yra taikytinas jos santykiams su panašų pareiškimą padariusiomis valstybėmis. Šis pareiškimas įsigalioja nuo pirmosios antrojo mėnesio dienos nuo deponavimo dienos.21 straipsnis1. Kiekviena Susitariančioji Šalis depozitarui gali pateikti siūlymą dėl šio Susitarimo pataisymo. Depozitaras apie šį pasiūlymą praneša kitoms Susitariančiosioms Šalims.2. Bet kurias šio Susitarimo pataisas Susitariančiosios Šalys priima bendru sutarimu.3. Pataisos įsigalioja pirmąją antrojo mėnesio dieną nuo paskutinio ratifikavimo, priėmimo ar patvirtinimo dokumento deponavimo dienos.22 straipsnis1. Ne vėliau kaip deponuodama savo ratifikavimo, priėmimo ar patvirtinimo dokumentą kiekviena valstybė depozitarui praneša institucijų pavadinimus ir adresus, kaip nurodyta 1, 3 straipsniuose ir 11 straipsnio 2 dalyje.2. Institucijų sąrašai, vadovaujantis šio straipsnio 1 dalimi, gali būti, nesilaikant 19 straipsnio 1 dalies, vėliau bet kuriuo metu keičiami apie tai pranešant depozitarui.3. Apie paskirtas institucijas ir paskesnius pakeitimus depozitaras praneša kiekvienai Susitariančiajai Šaliai.23 straipsnisPrie šio Susitarimo gali prisijungti visos valstybės, tapusios 1990 m. Konvencijos Šalimis.Tai patvirtindami, toliau nurodyti tinkamai įgalioti asmenys pasirašė šį Susitarimą.Sudaryta Liuksemburge tūkstantis devyni šimtai devyniasdešimt devintų metų balandžio dvidešimt aštuntą vienu originaliu egzemplioriumi anglų, graikų, ispanų, italų, olandų, portugalų, prancūzų ir vokiečių kalbomis, visi aštuoni tekstai yra autentiški.Tekstai danų, islandų, norvegų, suomių ir švedų kalbomis, kurie bus pateikti kurią nors dieną po pasirašymo, yra autentiški.--------------------------------------------------


title: 2014/113/ES: 2014 m. kovo 3 d. Komisijos sprendimas, kuriuo įsteigiamas Cheminių medžiagų profesinio poveikio normų mokslinis komitetas ir panaikinamas Sprendimas 95/320/EB

text:
4.3.2014

               LT

               Europos Sąjungos oficialusis leidinys

               L 62/18

      KOMISIJOS SPRENDIMAS

   2014 m. kovo 3 d.
   kuriuo įsteigiamas Cheminių medžiagų profesinio poveikio normų mokslinis komitetas ir panaikinamas Sprendimas 95/320/EB
   (2014/113/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Komisijos sprendimu 95/320/EB (1) įsteigtas Cheminių medžiagų profesinio poveikio normų mokslinis komitetas (toliau – Komitetas), siekiant įvertinti cheminių medžiagų poveikį darbuotojų sveikatai darbe. Komiteto veikla tiesiogiai remiama Sąjungos reguliavimo veikla darbuotojų saugos ir sveikatos srityje. Jis renka aukštos kokybės lyginamuosius analitinius duomenis ir užtikrina, kad su darbuotojų sveikatos apsauga ir sauga susiję Komisijos pasiūlymui, sprendimai ir politika būtų grindžiami patikimais moksliniais įrodymais;

               (2)

               Komitetas padeda Komisijai, visų pirma, vertinti naujausius turimus mokslinius duomenis ir siūlyti profesinio poveikio normas (PPN) darbuotojams nuo cheminės rizikos apsaugoti, kurios turi būti nustatytos Sąjungos lygmeniu pagal Tarybos direktyvą 98/24/EB (2) ir Europos Parlamento ir Tarybos direktyvą 2004/37/EB (3);

               (3)

               Cheminių medžiagų profesinio poveikio normų mokslinio komiteto nariai yra aukštos kvalifikacijos, specializaciją įgiję nepriklausomi ekspertai, atrinkti pagal objektyvius kriterijus. Jie skiriami atsižvelgiant į jų asmeninę kompetenciją ir teikia Komisijai rekomendacijas ir nuomones, būtinas ES darbuotojų apsaugos politikai formuoti. Be šios paramos Komisija negalėtų pasiekti savo socialinės politikos tikslų – apsaugoti darbuotojų sveikatą ir užtikrinti saugą. Todėl šiems nepriklausomiems ekspertams turėtų būti mokamas konkrečioms jiems pavestoms užduotims proporcingas darbo užmokestis, o ne tik kompensuojamos jų išlaidos;

               (4)

               Komiteto veikla veiksmingai prisidedama prie darbo aplinkos gerinimo ir darbuotojų sveikatos apsaugos bei saugos – jis Komisijai teikia cheminių medžiagų poveikio darbuotojų sveikatai darbe mokslinius įrodymus, kurie būtini, kad Komisija galėtų įgyvendinti atitinkamus Sąjungos socialinės politikos tikslus. Todėl jo veikla bus finansuojama pagal atitinkamą biudžeto eilutę, skirtą socialinės politikos ir darbo sąlygų srities iniciatyvoms remti;

               (5)

               taip pat reikia patobulinti Komiteto struktūrą ir darbo tvarką;

               (6)

               Komiteto nariai turėtų būti atrenkami paskelbus kvietimą pareikšti susidomėjimą. Tokia tvarka užtikrins, kad būtų laikomasi lygių galimybių ir skaidrumo principų;

               (7)

               siekiant užtikrinti Komiteto veiklos tęstinumą ir veiksmingumą, Komisijos sprendimu 2009/985/ES (4) paskirti nariai turėtų toliau eiti savo pareigas, kol bus paskirti nauji Komiteto nariai;

               (8)

               mokslinės konsultacijos klausimais, susijusiais su darbuotojų sveikatos apsauga ir sauga, turi būti pagrįstos aukščiausios kokybės, nepriklausomumo, nešališkumo ir skaidrumo etiniais principais, nurodytais Komisijos komunikate „Komisijos atliekamas specialių žinių rinkimas ir naudojimas: principai ir gairės. Žinių tobulinimas siekiant geresnės politikos“ (5), ir turi būti teikiamos laikantis geriausios rizikos vertinimo patirties principų;

               (9)

               kadangi Sprendimą 95/320/EB reikia keisti iš esmės, siekiant aiškumo, tas sprendimas turėtų būti panaikintas ir pakeistas nauju sprendimu,

         PRIĖMĖ ŠĮ SPRENDIMĄ:
   1 straipsnis
   Cheminių medžiagų profesinio poveikio normų mokslinis komitetas
   Cheminių medžiagų poveikiui darbuotojų sveikatai darbe vertinti įsteigiamas Cheminių medžiagų profesinio poveikio normų mokslinis komitetas (toliau – Komitetas).
   2 straipsnis
   Uždavinys
   1.   Komiteto uždavinys yra Komisijai paprašius teikti jai rekomendacijas arba nuomones bet kuriuo klausimu, susijusiu su toksikologiniu chemikalų poveikio darbuotojų sveikatai vertinimu.
   2.   Komitetas, pasikonsultavęs su 5 straipsnio 3 dalyje nurodytu sekretoriatu, nustato profesinio poveikio normų rengimo metodiką ir nuolat ją peržiūri, kad būtų atsižvelgiama į visus reikšmingus mokslinius veiksnius, susijusius su profesinio poveikio normų nustatymu. Komitetas užtikrina, kad jo metodika būtų pagrįsta naujausia rizikos vertinimo praktika.
   3.   Komitetas visų pirma teikia profesinio poveikio normų rekomendacijas, pagrįstas moksliniais duomenimis, kaip apibrėžta direktyvose 98/24/EB ir 2004/37/EB, įskaitant (bet neapsiribojant):

               —

               svertinį vidurkį per aštuonias valandas,

               —

               trumpalaikes ribines vertes ir (arba) nuokrypio ribines vertes,

               —

               biologines ribines vertes ir (arba) biologines orientacines vertes.

         Prireikus profesinio poveikio normos papildomos pastabomis dėl:

               —

               tikėtinos sugerties per odą,

               —

               jautrinimo potencialo,

               —

               kancerogeninių savybių.

         Atitinkamos papildomos pastabos gali būti teikiamos Komiteto metodinio dokumento pakeitimais.
   4.   Visos profesinio poveikio normų rekomendacijos išsamiai pagrindžiamos ir paaiškinamos informacija apie pagrindinius duomenis, pavojingų padarinių aprašymu, taikytais ekstrapoliacijos metodais ir bet kokiais galimos rizikos žmonių sveikatai duomenimis. Kiekvienos siūlomos profesinio poveikio normos atveju taip pat nurodomas poveikio stebėsenos galimumas.
   5.   Komisija gali prašyti, kad Komitetas atliktų kitus veiksmus, susijusius su toksikologiniu cheminių medžiagų įvertinimu.
   6.   Komitetas nustato atvejus, kai trūksta konkrečios mokslinės informacijos, kuri gali būti būtina cheminei rizikai įvertinti, ir atitinkamai informuoja Komisiją.
   7.   Komitetas nustato einamuosius prioritetinius klausimus, susijusius su chemikalų poveikiu sveikatai, ir atitinkamai informuoja Komisiją.
   8.   Komisijos prašymu Komitetas organizuoja teminius seminarus, siekdamas peržiūrėti duomenis ir mokslines žinias apie chemines medžiagas ar aptarti klausimus, susijusius su jo taikoma metodika. Šie seminarai organizuojami padedant Komiteto sekretoriatui.
   9.   Vykdydamas savo užduotis Komitetas pagal 5 straipsnio 5 dalį siekia užtikrinti bendradarbiavimą su kitomis atitinkamomis pagal ES teisę įsteigtomis įstaigomis, įskaitant Sąjungos agentūras, kurios vykdo panašias užduotis, susijusias su bendrojo intereso klausimais.
   3 straipsnis
   Komiteto narių skyrimas
   1.   Komitetą sudaro ne daugiau kaip dvidešimt vienas atskiras ekspertas, atrinktas iš tinkamų kandidatų sąrašo, sudaryto Europos Sąjungos oficialiajame leidinyje ir Komisijos interneto svetainėje paskelbus kvietimą pareikšti susidomėjimą. Komisijos ekspertų grupių ir kitų panašių subjektų registre (toliau – registras) taip pat pateikiama nuoroda į tinklalapį, kuriame paskelbtas kvietimas.
   Komisija skiria narius atsižvelgdama į jų asmeninę kompetenciją.
   Nariai atrenkami remiantis patvirtinta jų moksline kompetencija bei patirtimi ir atsižvelgiant į būtinybę užtikrinti:

               —

               kad būtų aprėptos visos mokslo sritys, būtinos Komiteto uždaviniui vykdyti, visų pirma chemija, toksikologija, epidemiologija, darbo medicina ir darbo higiena, taip pat užtikrintas bendras gebėjimas nustatyti profesinio poveikio normas,

               —

               Komiteto narių geografinio pasiskirstymo pusiausvyrą.

         2.   Informacijos tikslais narių vardai ir pavardės skelbiami registre, taip pat Europos Sąjungos oficialiajame leidinyje.
   Asmens duomenys renkami, tvarkomi ir skelbiami pagal Europos Parlamento ir Tarybos reglamentą (EB) Nr. 45/2001 (6).
   3.   Pagal Sprendimą 95/320/EB Sprendimu 2009/985/ES paskirti nariai toliau eina savo pareigas pagal šį sprendimą, kol laikantis 1 ir 2 dalyse nustatytos tvarkos bus paskirti nariai naujai kadencijai.
   4 straipsnis
   Kadencija
   1.   Komiteto narių kadencija yra treji metai. Pasibaigus trejų metų laikotarpiui, Komiteto nariai eina savo pareigas tol, kol juos pakeičia nauji nariai arba kol jie paskiriami naujai kadencijai.
   2.   Jei Komiteto narys atsistatydina prieš pasibaigiant trejų metų laikotarpiui arba nedalyvauja daugiau nei trečdalyje posėdžių, arba dėl bet kokios kitos priežasties nebegali veiksmingai dalyvauti Komiteto svarstymuose, jis gali būti pakeistas likusiam jo kadencijos laikotarpiui. Tokiu atveju Komisija, laikydamasi 3 straipsnyje nustatytos procedūros, skiria naują narį iš anksčiau sudaryto kandidatų sąrašo.
   5 straipsnis
   Komiteto valdyba ir sekretoriatas
   1.   Kiekvienos kadencijos pradžioje komitetas paprastąja balsų dauguma iš savo narių išrenka pirmininką ir du pirmininko pavaduotojus. Tie trys nariai sudaro Komiteto valdybą (toliau – valdyba).
   2.   Valdyba yra atsakinga už Komiteto vidaus darbo tvarkos klausimus ir pirmininkauja posėdžiuose, kad būtų pasiektas mokslinis sutarimas dėl rekomendacijų arba nuomonių, kurios turi būti priimtos.
   3.   Komisija Komitetui ir jo darbo grupėms teikia sekretoriato paslaugas ir administracinę pagalbą, būtiną, kad Komitetas galėtų veiksmingai dirbti.
   4.   Sekretoriatas užtikrina, kad Komitetas veiksmingai bendradarbiautų su kitais moksliniais komitetais ir Sąjungos agentūromis.
   5.   Sekretoriatas rūpinasi, kad kuo anksčiau būtų nustatyti Komiteto rekomendacijų ir nuomonių ir kitų pagal ES teisę įsteigtų įstaigų, įskaitant Sąjungos agentūras, vykdančias panašią užduotį, susijusią su bendrojo intereso klausimais, rekomendacijų ir nuomonių galimi nesutapimo šaltiniai.
   6 straipsnis
   Darbo grupės
   1.   Valdybos prašymu ir gavęs Komisijos tarnybų pritarimą Komitetas gali suformuoti darbo grupes iš savo narių.
   2.   Darbo grupės, atsižvelgdamos į Komiteto apibrėžtus įgaliojimus, turi aptarti su Komiteto darbu susijusius konkrečius klausimus ir pateikti svarstymų rezultatų ataskaitą. Tokios darbo grupės baigia veiklą, kai tik įvykdo joms pavestą užduotį.
   7 straipsnis
   Plenariniai Komiteto posėdžiai ir darbo grupių posėdžiai
   1.   Remdamasis standartinėmis Komisijos ekspertų grupių darbo tvarkos taisyklėmis, Komitetas priima savo darbo tvarkos taisykles.
   2.   Plenariniai Komiteto posėdžiai paprastai vyksta keturis kartus per metus.
   3.   Komisijos tarnybos sušaukia plenarinius Komiteto posėdžius ir juose dalyvauja, taip pat sušaukia darbo grupių posėdžius.
   4.   Komiteto ir jo darbo grupių posėdžiai paprastai vyksta Komisijos būstinėje. Tačiau išimtiniais atvejais posėdžiai gali būti rengiami kitose vietose.
   8 straipsnis
   Procedūros ir metodika
   1.   Komiteto svarstymai turi būti susiję su prašymu pateikti rekomendaciją dėl konkrečios medžiagos arba medžiagų grupės profesinio poveikio normos arba bet kokią kitą mokslinę nuomonę (toliau – nuomonė), kurių prašo Komisija.
   2.   Pagal šio straipsnio 1 dalį prašydama Komiteto rekomendacijos arba nuomonės, Komisija gali nustatyti laikotarpį, per kurį jos turi būti pateiktos.
   3.   Komitetas ir visų pirma valdyba deda visas pastangas, kad rekomendacija arba nuomonė būtų priimta bendru sutarimu. Komiteto svarstymuose nebalsuojama. Jei nėra vieningo susitarimo, Komitetas Komisijai praneša apie įvairias svarstymų metu išsakytas pozicijas.
   4.   Komitetas padedamas sekretoriato užtikrina, kad jo metodika būtų pagrįsta naujausiais moksliniais standartais ir kad ji būtų naudojama.
   5.   Nepažeisdama 9 straipsnio 3 dalyje nurodytų konfidencialumo nuostatų, Komisija Komitetui skirtoje savo interneto svetainės dalyje skelbia atnaujintą metodiką, taip pat priimtas Komiteto rekomendacijas ir nuomones.
   9 straipsnis
   Etikos principai
   Komiteto nariai įsipareigoja veikti nepriklausomai nuo bet kokios išorinės įtakos. Jie negali perduoti savo pareigų jokiam kitam asmeniui.
   Jie pateikia įsipareigojimų deklaraciją, kurioje įsipareigoja veikti viešojo intereso labui ir deklaruoti, kad esama arba nesama tiesioginių ar netiesioginių interesų, kurie gali būti laikomi trukdančiais jų nepriklausomumui.
   Komisijos tarnybos registruoja visus deklaruotus interesus ir priima sprendimą dėl jų reikšmingumo.
   Komitetas užtikrina, kad jo rekomendacijose ir nuomonėse būtų aiškiai nurodyti argumentai, kuriais remtasi priimant sprendimus, kaip nurodyta jo metodikoje.
   Nepažeisdami Sutarties dėl Europos Sąjungos veikimo 339 straipsnio ir šio sprendimo 12 straipsnio, Komiteto nariai neatskleidžia informacijos, kurią gauna dirbdami Komitete, teminiuose seminaruose, darbo grupėse ar vykdydami kitą su šiuo sprendimu susijusią veiklą.
   Kiekvienos kadencijos pradžioje Komiteto nariai pasirašo rašytinę konfidencialumo deklaraciją.
   10 straipsnis
   Stebėtojai ir išorės ekspertai
   1.   Komisijos tarnybos kviečia EEE ir (arba) ELPA šalis teikti pasiūlymus dėl mokslininkų dalyvavimo posėdžiuose stebėtojų teisėmis.
   2.   Atitinkamais atvejais Komisijos tarnybos gali kviesti Komiteto darbe ar darbo grupėje ad hoc pagrindu dalyvauti Komitetui nepriklausančius mokslinius ekspertus, turinčius reikiamos kompetencijos kuriuo nors darbotvarkės klausimu.
   11 straipsnis
   Specialios išmokos
   1.   Komisijos iniciatyva pakviesti Komiteto nariai ir išorės ekspertai turi teisę gauti ne didesnę kaip 450 eurų specialią išmoką vienam asmeniui per dieną už kiekvieną visą darbo dieną. Visa išmoka apskaičiuojama ir suapvalinama iki didesnės sumos už artimiausią pusę darbo dienos. Mokėjimas atliekamas eurais.
   2.   Komiteto veikloje dalyvaujančių asmenų patirtas kelionės ir pragyvenimo išlaidas atlygina Komisija pagal galiojančias nuostatas (7). Tos išlaidos atlyginamos neviršijant pagal metinę išteklių skyrimo procedūrą skirtų asignavimų.
   3.   11 straipsnio 1 dalis įsigalioja tik nuo tos dienos, kai Komiteto nariai paskiriami naujai kadencijai pagal 3 straipsnyje nustatytą tvarką.
   12 straipsnis
   Skaidrumas
   1.   Komisija skelbia visus susijusius dokumentus (pvz., darbotvarkes, protokolus ir dalyvių pateiktą informaciją) – įtraukia juos į registrą arba registre pateikia nuorodą į specialią interneto svetainę.
   2.   Atskirai įvertinus kiekvieną atvejį turi būti galimos dokumentų skelbimo išimtys, jeigu paviešinus dokumentą būtų pakenkta viešajam arba privačiajam interesui, kaip apibrėžta Europos Parlamento ir Tarybos reglamento (EB) Nr. 1049/2001 (8) 4 straipsnyje.
   13 straipsnis
   Panaikinimas
   1.   Sprendimas 95/320/EB yra panaikinamas.
   2.   Nuorodos į panaikintą sprendimą laikomos nuorodomis į šį sprendimą.
   14 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2014 m. kovo 3 d.

            Komisijos vardu

            Pirmininkas

         José Manuel BARROSO

      (1)  1995 m. liepos 12 d. Komisijos sprendimas 95/320/EB dėl Cheminių medžiagų profesinio poveikio normų mokslinio komiteto įsteigimo (OL L 188, 1995 8 9, p. 14).

      (2)  1998 m. balandžio 7 d. Tarybos direktyva 98/24/EB dėl darbuotojų saugos ir sveikatos apsaugos nuo rizikos, susijusios su cheminiais veiksniais darbe (keturioliktoji atskira Direktyva, kaip numatyta Direktyvos 89/391/EEB 16 straipsnio 1 dalyje) (OL L 131, 1998 5 5, p. 11).

      (3)  2004 m. balandžio 29 d. Europos Parlamento ir Tarybos direktyva 2004/37/EB dėl darbuotojų apsaugos nuo rizikos, susijusios su kancerogenų arba mutagenų poveikiu darbe (šeštoji atskira Direktyva, kaip numatyta Direktyvos 89/391/EEB 16 straipsnio 1 dalyje) (OL L 158, 2004 4 30, p. 50).

      (4)  2009 m. gruodžio 18 d. Komisijos sprendimas 2009/985/ES dėl Cheminių medžiagų profesinio poveikio normų mokslinio komiteto narių skyrimo naujai kadencijai (OL L 338, 2009 12 19, p. 98).

      (5)  COM(2002) 713 final, 2002 m. gruodžio 11 d.

      (6)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (7)  Komisijos sprendimas C(2007) 5858. Komisijoje nedirbančių asmenų, kurie pakviesti dalyvauti susitikimuose kaip ekspertai, patirtų išlaidų atlyginimo taisyklės.

      (8)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43). Tomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamybei, komerciniams interesams, teismo procesui ir teisinei pagalbai, patikrinimams, tyrimams, auditams ir institucijų sprendimų priėmimo procesui.


title: 2008/519/EB: 2007 m. balandžio 24 d. Europos Parlamento sprendimas dėl Europos Sąjungos įstaigų vertimo centro 2005 finansinių metų biudžeto įvykdymo patvirtinimo

text:
15.7.2008

               LT

               Europos Sąjungos oficialusis leidinys

               L 187/122

         EUROPOS PARLAMENTO SPRENDIMAS
   2007 m. balandžio 24 d.
   dėl Europos Sąjungos įstaigų vertimo centro 2005 finansinių metų biudžeto įvykdymo patvirtinimo
   (2008/519/EB)
   EUROPOS PARLAMENTAS,
   atsižvelgdamas į Europos Sąjungos įstaigų vertimo centro 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos Sąjungos įstaigų vertimo centro 2005 finansinių metų galutinių metinių ataskaitų kartu su centro atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 1994 m. lapkričio 28 d. Tarybos reglamentą (EB) Nr. 2965/94, įsteigiantį Europos Sąjungos įstaigų vertimo centrą (4), ypač į jo 14 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6-0101/2007),

               1.

               suteikia patvirtinimą Europos Sąjungos įstaigų vertimo centro direktoriui, kad Centro 2005 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Sąjungos įstaigų vertimo centro direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 266, 2006 10 31, p. 25.

      (2)  OL C 312, 2006 12 19, p. 48.

      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 314, 1994 12 7, p. 1. Reglamentas su paskutiniais pakeitimais, padarytais Reglamentu (EB) Nr. 1645/2003 (OL L 245, 2003 9 29, p. 13).

      (5)  OL L 357, 2002 12 31, p. 72.
    ---documentbreak---

               15.7.2008

               LT

               Europos Sąjungos oficialusis leidinys

               L 187/123

         EUROPOS PARLAMENTO REZOLIUCIJA
   2007 m. balandžio 24 d.
   su pastabomis, sudarančiomis neatskiriamą sprendimo dėl Europos Sąjungos įstaigų vertimo centro 2005 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos Sąjungos įstaigų vertimo centro 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos Sąjungos įstaigų vertimo centro 2005 finansinių metų galutinių metinių ataskaitų kartu su Centro atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 1994 m. lapkričio 28 d. Tarybos reglamentą (EB) Nr. 2965/94, įsteigiantį Europos Sąjungos įstaigų vertimo centrą (4), ypač į jo 14 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6-0101/2007),

               A.

               kadangi Audito Rūmai pranešė, kad jiems pateiktas tinkamas patvirtinimas, kad 2005 m. gruodžio 31 d. pasibaigusių finansinių metų metinės ataskaitos yra patikimos ir kad, išskyrus pažeidimus, pastebėtus nusprendžiant su kuo pasirašyti sutartis, visos atliktos finansinės operacijos yra teisėtos ir tvarkingos,

               B.

               kadangi 2006 m. balandžio 27 d. Parlamentas Europos Sąjungos įstaigų vertimo centro direktoriui suteikė patvirtinimą, kad 2004 finansinių metų biudžeto įvykdytas (6) ir prie sprendimo dėl biudžeto įvykdymo patvirtinimo pridėtoje rezoliucijoje Parlamentas inter alia pažymėjo, kad:

                           —

                           pažymi, kad 2004 m. centras panaikino daug asignavimų; reikalauja, kad centras pagerintų savo sąmatas, kad įvykdytas biudžetas geriau atitiktų biudžeto valdymo institucijos patvirtintą biudžetą,

                           —

                           nusivylęs pažymi, kad konfliktas dėl vertimo centro darbdavio pensijų įmokų mokėjimo vis dar neišspręstas; ragina centrą skirti daugiau pastangų šiam ginčui išspręsti;

         Bendros pastabos dėl daugumos ES agentūrų, kurioms reikia atskiro biudžeto įvykdymo patvirtinimo

               1.

               mano, kad vis didėjantis Bendrijos agentūrų skaičius ir kai kurių agentūrų veikla nėra susijusi su bendrąja politikos struktūra, kad kai kurių agentūrų funkcijos ne visada atspindi tikruosius Sąjungos poreikius ir jų piliečių lūkesčius, ir pažymi, kad, apskritai, ne visada agentūros turi gerą įvaizdį ar apie jas atsiliepiama gerai spaudoje;

               2.

               dėl šios priežasties ragina Komisiją apibrėžti bendrąją politikos struktūrą dėl naujų Bendrijos agentūrų kūrimo ir prieš steigiant bet kokią naują agentūrą pateikti išlaidų ir galimos naudos tyrimą užtikrinant, kad nebūtų agentūrų veiklos dubliavimosi ar funkcijų dubliavimosi su kitomis Europos organizacijomis;

               3.

               ragina Audito Rūmus pateikti nuomonę apie išlaidų ir galimos naudos analizę prieš Parlamentui priimant savo sprendimą;

               4.

               ragina Komisiją kas penkerius metus pateikti tyrimą apie kiekvienos veikiančios agentūros teikiamą naudą; jei agentūros teikiamos naudos įvertinimas būtų neigiamas, prašo visų susijusių institucijų imtis būtinų veiksmų ir performuluoti tos agentūros įgaliojimus ar ją uždaryti;

               5.

               atsižvelgdamas į tai, jog daugėja reguliavimo agentūrų, apgailestauja, kad derybos dėl Tarpinstitucinio susitarimo dėl šių agentūrų veiklos sistemos projekto dar nesibaigė, ir ragina atsakingas Komisijos tarnybas, konsultuojantis su Audito Rūmais, imtis visų priemonių, kad būtų kuo greičiau sudarytas šis susitarimas;

               6.

               pažymi, kad, atsižvelgiant į Komisijos atsakomybę biudžeto srityje, būtina glaudžiau susieti agentūras su Komisija; ragina Komisiją ir Tarybą imtis visų būtinų priemonių, kad iki 2007 m. gruodžio 31 d. reguliavimo agentūrų priežiūros organuose Komisijai būtų suteiktos blokuojančios mažumos teisės, o steigiant naujas agentūras šios teisės būtų numatomos iš anksto;

               7.

               ragina Audito Rūmus į savo metinę ataskaitą įtraukti papildomą skyrių, skirtą visoms agentūroms, kurių biudžeto įvykdymą reikia patvirtinti kartu su Komisijos finansine atskaitomybe, siekiant geriau suprasti, kaip agentūros naudoja ES lėšas;

               8.

               primena principą, pagal kurį Parlamentas tvirtina visų ES agentūrų, nesvarbu, subsidijuojamų, ar ne, biudžeto įvykdymą, net ir tais atvejais, kai agentūros steigimo dokumente nurodyta kita jos biudžeto įvykdymą tvirtinanti institucija;

               9.

               ragina Audito Rūmus atlikti visų agentūrų veiklos auditą ir pranešti apie tai atsakingiems Parlamento komitetams, įskaitant Biudžeto kontrolės komitetą;

               10.

               pažymi, kad agentūrų skaičius nuolat didėja ir kad pagal Komisijos politinę atsakomybę dėl agentūrų veiklos, kuri apima daug daugiau nei paprastą logistinę paramą, Komisijos generaliniams direktoratams, kurie atsako už agentūrų steigimą ir stebėseną, dar labiau reikia nustatyti bendrą požiūrį į agentūras; mano, kad struktūros, panašios į agentūrų sukurtą struktūrą, skirtą veiklos koordinavimui su atitinkamais generaliniais direktoratais, sukūrimas būtų pragmatiškas žingsnis siekiant nustatyti bendrą su Komisija požiūrį į visus klausimus, susijusius su agentūromis;

               11.

               ragina Komisiją pagerinti administracinę ir techninę paramą agentūroms atsižvelgiant į didėjantį Bendrijos administracinių taisyklių ir techninių problemų sudėtingumą;

               12.

               pažymi, kad jokioje Bendrijos agentūroje nėra priežiūros organo, ir ragina Komisiją imtis būtinų priemonių, kad kuo greičiau būtų sukurtas toks mechanizmas;

               13.

               džiaugiasi, kad gerokai patobulėjo Europos Sąjungos agentūrų darbo koordinavimas ir jos gali spręsti vis kylančias problemas ir padidinti bendradarbiavimo su Komisija ir Parlamentu veiksmingumą;

               14.

               mano, kad kelių agentūrų bendros paramos tarnybos, kurios paskirtis – suderinti finansinio valdymo informacines sistemas su Komisijos informacinėmis sistemomis, sukūrimas – tai priemonė, kurią reikėtų tęsti ir plėtoti;

               15.

               ragina agentūras tobulinti bendradarbiavimą su atitinkamų sričių veikėjais, taip pat tobulinti bendrų su jais tikslų nustatymą; skatina Komisiją priimti, jos manymu, būtinas priemones, kurios padėtų agentūroms pagerinti jų įvaizdį ir sustiprinti jų veiklos matomumą;

               16.

               ragina Komisiją pateikti pasiūlymą suderinti kasmetinių agentūrų ataskaitų formatą siekiant sukurti veiklos rodiklius, pagal kuriuos būtų galima palyginti jų efektyvumą;

               17.

               ragina agentūras kiekvienų metų pradžioje pateikti veiklos rodiklius, pagal kuriuos galėtų būti vertinama šių agentūrų veikla;

               18.

               ragina agentūras vis labiau siekti SMART (konkrečių, įvertinamų, pasiekiamų, tinkamų, laiku pasiekiamų) tikslų, nes tai padėtų realiau planuoti ir pasiekti tikslus;

               19.

               pritaria Audito Rūmams, kad Komisijai taip pat tenka atsakomybė už agentūrų (finansinį) valdymą; taigi ragina Komisiją kontroliuoti įvairias agentūras, jei reikia, teikti joms nurodymus ir padėti jas valdyti, visų pirma turint mintyje tinkamą konkurso procedūrų taikymą, įdarbinimo procedūrų skaidrumą, patikimą finansų valdymą (per mažas išlaidas ir pernelyg didelių sumų numatymą biudžete) ir, svarbiausia, tinkamą taisyklių, susijusių su vidaus kontrolės sistema, taikymą;

               20.

               mano, kad agentūrų darbo programose turėtų atsispindėti pamatuojamas jų indėlis atsižvelgiant į vykdomą veiklą ir kad turėtų būti skiriamas reikiamas dėmesys Komisijos vidaus kontrolės standartams;

         Specialios pastabos

               21.

               atkreipia dėmesį į tai, kad 2005 finansiniais metais bendras įsipareigojimų asignavimų panaudojimas buvo per 90 %, toks pat buvo ir asignavimų mokėjimams panaudojimas, taip pat pastebėtas nepakankamas administracinėms išlaidoms skirtų lėšų panaudojimas (II antraštinė dalis) – mažiau kaip 75 % asignavimų buvo panaudota ir 24 % asignavimų buvo perkelta į kitą laikotarpį; yra susirūpinęs, nes per tą patį laikotarpį per 50 % visų įsipareigojimų, perkeltų iš ankstesnių metų, buvo atšaukta; primygtinai reikalauja, kad Centras patobulintų savo administracinių išlaidų programavimą;

               22.

               ragina centrą siekti intelektinės nuosavybės teisių, susijusių su IATE duomenų baze, išaiškinimo;

               23.

               išreiškia viltį, kad konfliktai tarp Centro ir Komisijos dėl darbdavių mokamos dalies savo darbuotojų pensijai kaupti, bus kuo greičiau išspręsti.

      (1)  OL C 266, 2006 10 31, p. 25.

      (2)  OL C 312, 2006 12 19, p. 48.

      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 314, 1994 12 7, p. 1. Reglamentas su paskutiniais pakeitimais, padarytais Reglamentu (EB) Nr. 1645/2003 (OL L 245, 2003 9 29, p. 13).

      (5)  OL L 357, 2002 12 31, p. 72.

      (6)  OL L 340, 2006 12 6, p. 102.


title: 2013 m. birželio 20 d. Sprendimas Nr. R1 dėl Reglamento (EB) Nr. 987/2009 85 straipsnio aiškinimo  Tekstas svarbus EEE ir EB bei Šveicarijos susitarimui

text:
27.9.2013

               LT

               Europos Sąjungos oficialusis leidinys

               C 279/11

         SPRENDIMAS Nr. R1
   2013 m. birželio 20 d.
   dėl Reglamento (EB) Nr. 987/2009 85 straipsnio aiškinimo
   (Tekstas svarbus EEE ir EB bei Šveicarijos susitarimui)
   2013/C 279/06
   SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
   atsižvelgdama į Reglamento (EB) Nr. 883/2004 (1) 72 straipsnio a punktą, pagal kurią Administracinė komisija yra atsakinga už visų administravimo ar aiškinimo klausimų, kylančių dėl Reglamento (EB) Nr. 883/2004 ir Reglamento (EB) Nr. 987/2009 (2) nuostatų, nagrinėjimą,
   atsižvelgdama į Reglamento (EB) Nr. 883/2004 84 straipsnio 2 ir 4 dalis,
   atsižvelgdama į Reglamento (EB) Nr. 987/2009 80 straipsnio 1 dalį ir 85 straipsnio 1 ir 2 dalis,
   laikydamasi Reglamento (EB) Nr. 883/2004 71 straipsnio 2 dalyje nustatytų sąlygų,
   kadangi:

               (1)

               Reglamento (EB) Nr. 987/2009 IV antraštinės dalies III skyriaus dėl išmokų ir įmokų atgavimo nuostatos iš pradžių buvo pagrįstos ES nuostatomis dėl pretenzijų tenkinimo mokesčių srityje, t. y. Direktyva 76/308/EEB (3), kurią vėliau pakeitė Direktyva 2008/55/EB (4);

               (2)

               per diskusijas Administracinėje komisijoje iškilo klausimas, ar prašomosios šalies patirtas pretenzijų tenkinimo išlaidas, kurių atitinkamas asmuo neapmoka, turėtų kompensuoti prašančioji šalis;

               (3)

               remiantis Reglamento (EB) Nr. 883/2004 84 straipsnio 2 dalimi, įvykdomi teisminių ir administracinių institucijų sprendimai dėl įmokų, palūkanų ir bet kokių kitų mokesčių rinkimo arba sumokėtų, tačiau asmeniui nepriklausančių, išmokų atgavimo pagal vienos valstybės narės teisės aktus kitos valstybės narės kompetentingos įstaigos prašymu pripažįstami ir vykdomi remiantis pastarosios valstybės narės teisės aktų nustatyta tvarka ir joje numatytais apribojimais bei bet kokiomis kitomis jos procedūromis, taikomomis panašiems pastarosios valstybės narės sprendimams;

               (4)

               neseniai priimtoje Direktyvoje 2010/24/ES (5) (dėl savitarpio pagalbos vykdant reikalavimus, susijusius su mokesčiais, muitais ir kitomis priemonėmis), kuri pakeitė ankstesnę šioje srityje taikytą Direktyvą 2008/55/EB, iš naujo įvertintas ir išaiškintas požiūris, kurio laikomasi mokesčių srityje dėl prašomosios šalies išlaidų, kurių atitinkamas asmuo neapmoka, kompensavimo;

               (5)

               remiantis Reglamento (EB) Nr. 987/2009 85 straipsnio 1 dalimi, prašomoji šalis pagal prašomosios šalies valstybės narės įstatymus ir kitus teisės aktus, taikomus panašioms pretenzijoms, pareikalauja, kad atitinkamas fizinis ar juridinis asmuo apmokėtų visas su pretenzijos patenkinimu susijusias išlaidas, kurių ji turėjo, o gautas lėšas pasilieka;

               (6)

               remiantis Reglamento (EB) Nr. 987/2009 85 straipsnio 2 dalimi, teikiama savitarpio parama paprastai yra nemokama, kaip nustatyta Reglamento (EB) Nr. 883/2004 76 straipsnio 2 dalies bendrąja taisykle. Todėl būtina nustatyti savitarpio paramos tarpvalstybinio pretenzijų tenkinimo srityje aprėptį;

               (7)

               pageidautina kuo labiau suderinti Reglamento (EB) Nr. 987/2009 IV antraštinės dalies III skyriaus nuostatų aiškinimą su taisyklėmis ir principais, taikomais savitarpio paramai tenkinant su mokesčiais ir muitais susijusias pretenzijas,

         NUSPRENDĖ:

               1.

               Savitarpio parama paprastai yra nemokama. Tai reiškia, kad valstybių narių institucijos vienos kitoms teikia nemokamą administracinę pagalbą. Šis principas taikomas tik išlaidoms, kurias prašomoji šalis patyrė imdamasi veiksmų.

               2.

               Pretenzijų tenkinimo išlaidas ir pretenzijos sumą paprastai atlygina skolininkas pagal prašomosios šalies įstatymus ir kitus teisės aktus.

               3.

               Pirmiausia atlyginamos pretenzijų tenkinimo išlaidos ir tik tada patenkinama prašančiosios šalies pretenzija (išlaidoms taikoma pirmumo taisyklė).

               4.

               Tais atvejais, kai pagal prašomosios šalies nacionalinės teisės aktus nėra galimybės užtikrinti, kad skolininkas tiesiogiai atlygintų pretenzijų tenkinimo išlaidas, arba jeigu skolininko atlyginta suma nėra pakankama visai pretenzijai, įskaitant pretenzijų tenkinimo išlaidas, patenkinti, tokios išlaidos gali būti išskaičiuotos iš kompensuotos sumos ir prašomoji šalis prašančiajai šaliai perveda tik likutinę sumą. Prašomoji šalis prašančiajai šaliai pateikia įrodymus, kad šias išlaidas ji patyrė vykdydama pretenzijos tenkinimo procedūrą.

               5.

               Jeigu imamasi veiksmų, kad išlaidos būtų kompensuotos, tačiau kompensuota suma nėra bent jau lygi pretenzijų tenkinimo išlaidoms, arba kai tokie veiksmai buvo nesėkmingi, tačiau prašomoji šalis patyrė kitų pretenzijų tenkinimo išlaidų, nei nurodytos 1 dalyje, šias išlaidas atlygina prašančioji šalis, nebent šalys susitaria dėl kompensavimo tvarkos tuo konkrečiu atveju arba prašomoji ir prašančioji šalys susitaria nereikalauti kompensuoti tokių išlaidų.

               6.

               Kai akivaizdu, kad pretenzijų tenkinimas kelia konkrečių problemų arba yra susijęs su labai didele išlaidų suma, kurios skolininkas tikriausiai neatlygins, prašančioji ir prašomoji šalys gali susitarti, geriausia iš anksto, dėl kompensavimo tvarkos tuo konkrečiu atveju.

               7.

               Šis sprendimas skelbiamas Europos Sąjungos oficialiajame leidinyje. Jis taikomas nuo jo paskelbimo datos.

            Administracinės komisijos pirmininkė

         Anne McMANUS

      (1)  OL L 166, 2004 4 30, p. 1.

      (2)  OL L 284, 2009 10 30, p. 1.

      (3)  OL L 73, 1976 3 19, p. 18.

      (4)  OL L 150, 2008 6 10, p. 28.

      (5)  OL L 84, 2010 3 31, p. 1.


title: 2014/590/ES: 2014 m. balandžio 3 d. Europos parlamento sprendimas dėl Europos inovacijos ir technologijos instituto 2012 finansinių metų sąskaitų uždarymo

text:
5.9.2014

               LT

               Europos Sąjungos oficialusis leidinys

               L 266/236

         EUROPOS PARLAMENTO SPRENDIMAS
   2014 m. balandžio 3 d.
   dėl Europos inovacijos ir technologijos instituto 2012 finansinių metų sąskaitų uždarymo
   (2014/590/ES)
   EUROPOS PARLAMENTAS,

               —

               atsižvelgdamas į Europos inovacijos ir technologijos instituto 2012 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos inovacijos ir technologijos instituto 2012 finansinių metų metinių finansinių ataskaitų su Instituto atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2008 m. kovo 11 d. Europos Parlamento ir Tarybos reglamentą (EB) Nr. 294/2008 dėl Europos inovacijos ir technologijos instituto įsteigimo (4), ypač į jo 21 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7–0234/2014),

               1.

               pritaria Europos inovacijos ir technologijos instituto 2012 finansinių metų sąskaitų uždarymui;

               2.

               paveda Pirmininkui perduoti šį sprendimą Europos inovacijos ir technologijos instituto direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 142.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 97, 2008 4 9, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2017 m. kovo 15 d. Europos Parlamento ir Tarybos sprendimas (ES) 2017/559 dėl Europos prisitaikymo prie globalizacijos padarinių fondo lėšų mobilizavimo pagal Nyderlandų paraišką „EGF/2016/005 NL / Drenthe Overijssel – mažmeninė prekyba“

text:
25.3.2017

               LT

               Europos Sąjungos oficialusis leidinys

               L 80/18

         EUROPOS PARLAMENTO IR TARYBOS SPRENDIMAS (ES) 2017/559
   2017 m. kovo 15 d.
   dėl Europos prisitaikymo prie globalizacijos padarinių fondo lėšų mobilizavimo pagal Nyderlandų paraišką „EGF/2016/005 NL / Drenthe Overijssel – mažmeninė prekyba“
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (1), ypač į jo 15 straipsnio 4 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (2), ypač į jo 13 punktą,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondo (toliau – EGF) tikslas – teikti paramą iš darbo atleistiems darbuotojams ir savarankiškai dirbantiems asmenims, nutraukusiems darbo veiklą dėl su globalizacija susijusių esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)

               EGF didžiausia metinė suma neviršija 150 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 12 straipsnyje;

               (3)

               2016 m. liepos 12 d. Nyderlandai pateikė paraišką mobilizuoti EGF lėšas dėl darbuotojų atleidimo iš darbo 6 įmonėse, vykdančiose veiklą mažmeninės prekybos sektoriuje 2 regionuose (Drentėje ir Overeiselyje) Nyderlanduose. Paraiška buvo papildyta papildoma informacija, pateikta pagal Reglamento (ES) Nr. 1309/2013 8 straipsnio 3 dalį. Ta paraiška atitinka EGF finansinės paramos sumai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;

               (4)

               todėl iš EGF turėtų būti mobilizuota 1 818 750 EUR suma finansinei paramai pagal Nyderlandų pateiktą paraišką suteikti;

               (5)

               siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

         PRIĖMĖ ŠĮ SPRENDIMĄ:
   1 straipsnis
   2017 finansinių metų Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 1 818 750 EUR įsipareigojimų ir mokėjimų asignavimų sumą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2017 m. kovo 15 d.

      Priimta Strasbūre 2017 m. kovo 15 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkas

         I. BORG

      (1)  OL L 347, 2013 12 20, p. 855.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: 2011 m. rugsėjo 13 d. Teisingumo Teismo sprendimas dėl procesinių dokumentų pateikimo ir įteikimo per taikomąją programą e-Curia

text:
1.10.2011

               LT

               Europos Sąjungos oficialusis leidinys

               C 289/7

         TEISINGUMO TEISMO SPRENDIMAS
   2011 m. rugsėjo 13 d.
   dėl procesinių dokumentų pateikimo ir įteikimo per taikomąją programą e-Curia

   (000/2011/)
   TEISINGUMO TEISMAS,
   atsižvelgdamas į Procedūros reglamentą ir visų pirma į jo 37 straipsnio 7 dalį ir 79 straipsnio 3 dalį,
   kadangi:

               (1)

               Siekiant atsižvelgti į komunikacijos technologijų tobulėjimą, buvo sukurta taikomoji programa, leidžianti pateikti ir įteikti procesinius dokumentus elektroniniu būdu.

               (2)

               Ši taikomoji programa, veikianti elektroninio tapatybės nustatymo mechanizmo pagrindu, pasitelkus vartotojo vardą ir slaptažodį, atitinka dokumentams, kuriais keičiamasi, keliamus autentiškumo, integralumo ir konfidencialumo reikalavimus,

         NUSPRENDŽIA:
   1 straipsnis
   Bendra visiems trims Europos Sąjungos Teisingumo Teismą sudarantiems teismams taikomoji programa, pavadinta „e-Curia“, leidžia pateikti ir įteikti procesinius dokumentus elektroniniu būdu šiame sprendime numatytomis sąlygomis.
   2 straipsnis
   Naudojimuisi šia taikomąja programa reikalingas asmeninis vartotojo vardas ir asmeninis slaptažodis.
   3 straipsnis
   Per e-Curia pateiktas procesinis dokumentas laikomas šio dokumento originalu, kaip tai suprantama pagal Procedūros reglamento 37 straipsnio 1 dalies pirmą pastraipą, jeigu šiam pateikimui buvo panaudoti atstovo vartotojo vardas ir slaptažodis. Ši identifikacija laikoma atitinkamo dokumento pasirašymu.
   4 straipsnis
   Prie per e-Curia pateikiamo dokumento turi būti pridėti jame paminėti priedai bei jų sąrašas.
   Pateikti per e-Curia pateikto dokumento bei jo priedų patvirtintas kopijas nereikalaujama.
   5 straipsnis
   Momentas, kuriuo procesinis dokumentas laikomas pateiktu, kaip tai suprantama pagal Procedūros reglamento 37 straipsnio 3 dalį, yra momentas, kai atstovas patvirtina šio dokumento pateikimą.
   Atsižvelgiama į Liuksemburgo Didžiosios Hercogystės laiką.
   6 straipsnis
   Procesiniai dokumentai, įskaitant sprendimus ir nutartis, įteikiami šalių atstovams per e-Curia, jeigu jie tiesiogiai pritarė tokiam įteikimo būdui arba nagrinėjant bylą sutiko su tokiu įteikimo būdu, pateikdami procesinį dokumentą per e-Curia.
   Procesiniai dokumentai taip pat įteikiami per e-Curia valstybėms narėms, kitoms Europos ekonominės erdvės susitarimo šalimis esančioms valstybėms bei Sąjungos institucijoms, įstaigoms ar agentūroms, kurios pritarė tokiam įteikimo būdui.
   7 straipsnis
   6 straipsnyje paminėti įteikiamų dokumentų adresatai elektroniniu paštu informuojami apie kiekvieną įteikiamą dokumentą, kuris persiunčiamas jiems per e-Curia.
   Procesinis dokumentas įteikiamas tuomet, kai adresatas (atstovas arba atstovo asistentas) paprašo prieigos prie šio dokumento. Nesant prašymo dėl prieigos, dokumentas laikomas įteiktu praėjus septynioms dienoms nuo tos dienos, kai buvo išsiųstas informacinis elektroninis laiškas.
   Jeigu šaliai atstovauja keli atstovai ar advokatai, skaičiuojant terminus atsižvelgiama į pirmojo prašymo dėl prieigos pateikimo momentą.
   Atsižvelgiama į Liuksemburgo Didžiosios Hercogystės laiką.
   8 straipsnis
   Kancleris patvirtina e-Curia naudojimo sąlygas ir prižiūri jų laikymąsi. Dėl šių sąlygų neatitinkančio e-Curia naudojimo atitinkama prieigos paskyra gali būti išjungta.
   Teisingumo Teismas imasi reikiamų priemonių, kad būtų užkirstas kelias piktnaudžiavimui e-Curia ar nesąžiningam jos naudojimui.
   Vartotojas elektroniniu paštu informuojamas apie kiekvieną priemonę, kurios pagal šį straipsnį buvo imtasi, dėl kurios jis negali naudotis prieigos paskyra.
   9 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2011 m. rugsėjo 13 d.

            Kancleris

         A. CALOT ESCOBAR

            Pirmininkas

         V. SKOURIS


title: 2002 m. gruodžio 19 d. Tarybos Sprendimas dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, patvirtinimo Europos bendrijos vardu

text:
Svarbus teisinis pranešimas

|

32003D0106

Oficialusis leidinys L 063 , 06/03/2003 p. 0027 - 0028

		Tarybos Sprendimas2002 m. gruodžio 19 d.dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, patvirtinimo Europos bendrijos vardu(2003/106/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 175 straipsnio 1 dalį, siejant su 300 straipsnio 2 dalies pirmos pastraipos pirmuoju sakiniu, ir į 300 straipsnio 3 dalies pirmąją pastraipą,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi:(1) Bendrijos vardu ir naudodamasi Tarybos suteiktais derybų įgaliojimais Komisija dalyvavo derybose dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje.(2) Užbaigus derybas Konvencija Bendrijos vardu buvo pasirašyta Roterdame 1998 m. rugsėjo 11 d..(3) Konvencija — tai svarbi priemonė tarptautinės prekybos pavojingomis cheminėmis medžiagomis ir pesticidais reglamentavimui tobulinti, kad nuo galimos žalos būtų saugoma žmonių sveikata ir aplinka ir skatinamas aplinkos atžvilgiu patikimas tokių medžiagų naudojimas.(4) Valstybės ir regioninės ekonominės integracijos organizacijos gali ratifikuoti, priimti arba patvirtinti Konvenciją.(5) Pagal Konvencijos sąlygas regioninė ekonominės integracijos organizacija Konvencijos ratifikavimo, priėmimo, patvirtinimo arba prisijungimo prie Konvencijos dokumentuose turi nurodyti savo kompetenciją Konvencijos reglamentuojamais klausimais.(6) 2003 m. sausio 28 d. buvo priimtas Europos Parlamento ir Tarybos reglamentas (EB) Nr. 304/2003 dėl pavojingų cheminių medžiagų eksporto ir importo [3].(7) Dėl to Bendrija gali patvirtinti Konvenciją,NUSPRENDĖ:1 straipsnisEuropos bendrijos vardu patvirtinama 1998 m. rugsėjo 11 d. pasirašyta Roterdamo konvencija dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje.Konvencijos tekstas pateikiamas šio sprendimo A priede.2 straipsnis1. Tarybos pirmininkas įgaliojamas skirti asmenį arba asmenis, kuriems suteikiami įgaliojimai Bendrijos vardu deponuoti patvirtinimo dokumentus Jungtinių Tautų Organizacijos Generaliniam Sekretoriui pagal Konvencijos 25 straipsnio 1 dalį.2. Asmuo arba asmenys, kuriems suteikiami įgaliojimai deponuoti patvirtinimo dokumentus, tuo pačiu metu deponuoja šio sprendimo B priede pateikiamą pareiškimą dėl kompetencijos, kaip nurodyta Konvencijos 25 straipsnio 3 dalyje.Priimta Briuselyje, 2002 m. gruodžio 19 d.Tarybos varduPirmininkasL. Espersen[1] OL C 126 E, 2002 5 28, p. 274.[2] 2) 2002 m. spalio 24 d. nuomonė (dar nepaskelbta Oficialiajame leidinyje).[3] 3) Žr. šio Oficialiojo leidinio p. 1.--------------------------------------------------


title: 2002 m. lapkričio 5 d. Tarybos sprendimas dėl Europos bendrijos ir Brazilijos Federacinės Respublikos memorandumu įforminto susitarimo dėl priemonių, sudarančių galimybę tekstilės ir drabužių gaminiams patekti į rinką, pasirašymo Europos bendrijos vardu ir laikino taikymo

text:
Svarbus teisinis pranešimas

|

32002D0877

Oficialusis leidinys L 305 , 07/11/2002 p. 0020 - 0021

		Tarybos sprendimas2002 m. lapkričio 5 d.dėl Europos bendrijos ir Brazilijos Federacinės Respublikos memorandumu įforminto susitarimo dėl priemonių, sudarančių galimybę tekstilės ir drabužių gaminiams patekti į rinką, pasirašymo Europos bendrijos vardu ir laikino taikymo(2002/877/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį, siejant su 300 straipsnio 2 dalies pirmąja ir antrąja pastraipomis,atsižvelgdama į Komisijos pasiūlymą,kadangi:(1) Komisija Bendrijos vardu derėjosi su Brazilija dėl susitarimo memorandumu įforminto dvišalio susitarimo dėl prekybos tekstilės gaminiais,(2) Susitarimo memorandumu įformintas susitarimas buvo parafuotas 2002 m. rugpjūčio 8 d.(3) Susitarimo memorandumu įformintas susitarimas turėtų būti pasirašytas Bendrijos vardu.(4) Norint, kad abi Šalys turėtų naudos iš karto joms pasikeitus atitinkamais pranešimais, ir remiantis abipusiškumu, tikslinga laikinai taikyti šį susitarimą, kol bus užbaigtos procedūros, reikalingos oficialiam susitarimo sudarymui,NUSPRENDĖ:1 straipsnisNustačius, kad susitarimas galės būti sudarytas vėliau, Tarybos pirmininkas įgaliojamas paskirti asmenis, kuriems suteikiama teisė Europos bendrijos vardu pasirašyti su Brazilija susitarimo memorandumu įformintą susitarimą dėl prekybos tekstilės gaminiais.2 straipsnisRemiantis abipusiškumu, susitarimo memorandumu įformintas susitarimas taikomas laikinai, kol bus užbaigtos procedūros, reikalingos oficialiam susitarimo sudarymui.Susitarimo tekstas pridedamas prie šio sprendimo.3 straipsnis1. Laikydamasi 1993 m. spalio 12 d. Tarybos reglamento (EB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių [1] 17 straipsnyje nurodytos tvarkos, Komisija, po konsultacijų su Brazilija pagal susitarimo memorandumo 6 dalį, gali iš dalies pakeisti dvigubo patikrinimo režimo taikymą tam tikriems gaminiams.2. Jeigu Brazilija nevykdo susitarimo memorandumo arba jo papildomo suderinto protokolo 2 ir 5 dalyse numatytų įsipareigojimų, Komisija vėl taiko kvotų režimą Reglamento 3030/93 17 straipsnyje nurodyta tvarka.4 straipsnisŠis sprendimas įsigalioja kitą dieną nuo jo paskelbimo Europos Bendrijų oficialiajame leidinyje.Priimta Briuselyje, 2002 m. lapkričio 5 d.Tarybos varduPirmininkasT. Pedersen[1] OL L 275, 1993 11 8, p. 1. Reglamentas su paskutiniais pakeitimais, padarytais Komisijos reglamentu (EB) Nr. 797/2002 (OL L 128, 2002 5 15, p. 29).--------------------------------------------------


title: 2008 m. kovo 5 d. Politinio ir Saugumo Komiteto Sprendimas EU SSR GUINEA-BISSAU/1/2008 dėl Europos Sąjungos misijos saugumo sektoriaus reformai Bisau Gvinėjos Respublikoje remti (EU SSR GUINEA-BISSAU) vadovo skyrimo

text:
15.3.2008

               LT

               Europos Sąjungos oficialusis leidinys

               L 73/34

      POLITINIO IR SAUGUMO KOMITETO SPRENDIMAS EU SSR GUINEA-BISSAU/1/2008
   2008 m. kovo 5 d.
   dėl Europos Sąjungos misijos saugumo sektoriaus reformai Bisau Gvinėjos Respublikoje remti (EU SSR GUINEA-BISSAU) vadovo skyrimo
   (2008/226/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio trečią pastraipą,
   atsižvelgdamas į 2008 m. vasario 12 d. Tarybos bendruosius veiksmus 2008/112/BUSP dėl Europos Sąjungos misijos saugumo sektoriaus reformai Bisau Gvinėjos Respublikoje remti (EU SSR GUINEA-BISSAU) (1), ypač į jų 8 straipsnio 2 dalį,
   kadangi:

               (1)

               Pagal Bendrųjų veiksmų 2008/112/BUSP 8 straipsnio 1 dalį PSK įgaliotas laikantis Sutarties 25 straipsnio priimti atitinkamus sprendimus EUSSR GUINEA BISSAU politinės priežiūros ir strateginio vadovavimo jai tikslu, įskaitant sprendimą skirti misijos vadovą.

               (2)

               Generalinis sekretorius-vyriausiasis įgaliotinis EU SSR GUINEA-BISSAU misijos vadovu pasiūlė skirti Juan Esteban Verástegui,

         NUSPRENDĖ:
   1 straipsnis
   Juan Esteban Verástegui skiriamas Europos Sąjungos misijos saugumo sektoriaus reformai Bisau Gvinėjos Respublikoje remti (EU SSR GUINEA BISSAU) vadovu.
   2 straipsnis
   Šis sprendimas įsigalioja jo priėmimo dieną.
   Jis taikomas iki Tarybos bendrųjų veiksmų 2008/112/BUSP galiojimo pabaigos.

      Priimta Briuselyje, 2008 m. kovo 5 d.

            Politinio ir saugumo komiteto vardu

            Pirmininkas

         M. IPAVIC

      (1)  OL L 40, 2008 2 14, p. 11.


title: Audito Rūmų nario Augustyno Kubiko skyrimas 2010 m. kovo 25 d. Europos Parlamento sprendimas dėl siūlomos Augustyno Bronisławo Kubiko kandidatūros į Audito Rūmų narius (C7-0021/2010 – 2010/0809(NLE))

text:
7.1.2011

               LT

               Europos Sąjungos oficialusis leidinys

               CE 4/70

         2010 m. kovo 25 d., ketvirtadienisAudito Rūmų nario Augustyno Kubiko skyrimas
   P7_TA(2010)0081
   2010 m. kovo 25 d. Europos Parlamento sprendimas dėl siūlomos Augustyno Bronisławo Kubiko kandidatūros į Audito Rūmų narius (C7-0021/2010 – 2010/0809(NLE))
   2011/C 4 E/20
   (Konsultavimasis)

      Europos Parlamentas,
   atsižvelgdamas į Sutarties dėl ES veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C7–0021/2010),
   atsižvelgdamas į tai, kad 2010 m. kovo 15 d. posėdyje Biudžeto kontrolės komitetas išklausė Tarybos siūlomą kandidatą į Audito Rūmų narius,
   atsižvelgdamas į Darbo tvarkos taisyklių 108 straipsnį,
   atsižvelgdamas į Biudžeto kontrolės komiteto pranešimą (A7–0041/2010),

               A.

               kadangi Augustyn Bronisław Kubik atitinka Sutarties dėl ES veikimo 286 straipsnio 1 dalyje nustatytas sąlygas / neatitinka Sutarties dėl ES veikimo 286 straipsnio 1 dalyje nustatytų sąlygų,

               1.

               teikia teigiamą nuomonę dėl pasiūlymo skirti Augustyną Bronisławą Kubiką Audito Rūmų nariu (ir ragina Tarybą atsiimti savo pateiktą kandidatūrą ir pateikti Parlamentui naują);

               2.

               paveda Pirmininkui perduoti šį sprendimą Tarybai ir susipažinti – Audito Rūmams bei kitoms Europos Bendrijų institucijoms ir valstybių narių audito institucijoms.


title: 2009/549/EB: 2009 m. liepos 13 d. Komisijos sprendimas, kuriuo siūloma Europos finansinės atskaitomybės patariamosios grupės stebėtojų tarybos nario, turinčio patirties viešosios politikos srityje, kandidatūra

text:
15.7.2009

               LT

               Europos Sąjungos oficialusis leidinys

               L 182/63

      KOMISIJOS SPRENDIMAS

   2009 m. liepos 13 d.
   kuriuo siūloma Europos finansinės atskaitomybės patariamosios grupės stebėtojų tarybos nario, turinčio patirties viešosios politikos srityje, kandidatūra
   (2009/549/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Pagal 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1) apskaitos techninis komitetas turėtų teikti Komisijai paramą ir dalytis patirtimi vertinant tarptautinius apskaitos standartus. To apskaitos techninio komiteto funkcijas atlieka Europos finansinės atskaitomybės patariamoji grupė (EFAPG).

               (2)

               EFAPG 2001 m. įsteigė Europos organizacijos, atstovaujančios emitentams, investuotojams ir apskaitos specialistams, dalyvaujantiems finansinės atskaitomybės procesuose.

               (3)

               Reformavus EFAPG valdymo struktūrą, EFAPG stebėtojų tarybai priklauso keturi nariai, turintys patirties viešosios politikos srityje, specialiai atrenkami atsižvelgiant į jų patirtį formuojant viešąją politiką nacionaliniu arba Europos lygmeniu. Pagal EFAPG įstatų, galiojančių nuo 2009 m. birželio 11 d., 1 priedėlio 3.2 skirsnį tų patirties viešosios politikos srityje turinčių narių kandidatūras siūlo Komisija. EFAPG stebėtojų tarybos narius skiria EFAPG generalinė asamblėja.

               (4)

               Paskelbus kvietimą teikti paraiškas (2), Komisija atrinko vieną kandidatą, kurį siūlo skirti EFAPG stebėtojų tarybos nariu, turinčiu patirties viešosios politikos srityje,

         NUSPRENDĖ:
   Vienintelis straipsnis
   Komisija siūlo skirti Pedro SOLBES Europos finansinės atskaitomybės patariamosios grupės stebėtojų tarybos nariu, turinčiu patirties viešosios politikos srityje.

      Priimta Briuselyje 2009 m. liepos 13 d.

            Komisijos vardu

         Charlie McCREEVY

            Komisijos narys

      (1)  OL L 243, 2002 9 11, p. 1.

      (2)  OL C 74, 2009 3 28, p. 61.